Уэтей Хьэзэм и ехъулIэныгъэ
Гуапэщ Сирием, Тыркум къиIэпхъукIыжа ди лъэпкъэгъухэр хуэмурэ къызэрытхэзэгъэжыр, республикэм щекIуэкI Iуэхухэм жыджэру зэрыхэтыр. Абы и щапхъэщ Дунейпсо Артийскэ комитетым и вице-президент Бетыгъуэн Iэуес къэфакIуэхэмрэ уэрэджыIакIуэхэмрэ пап-щIэ иджыблагъэ къызэригъэпэща «Созвездие дружбы» III дунейпсо зэхьэзэхуэм етIуанэ увыпIэ къыщызыхьа, мы тхыгъэр зытеухуа уэрэджыIакIуэ ныбжьыщIэ Уэтей Хьэзэм.
Уэтей Хьэзэм ИлъэсипщI хъу Хьэзэм макъамэмрэ уэрэд жыIэнымрэ дахьэх. Илъэс зыбжанэ и пэкIэ, и унагъуэм щIыгъуу ар Сирием къиIэпхъукIыжауэ Благове-щенкэ къуажэм щопсэу. Гу зылъыптэращи, Хьэзэм ящыщщ къызыхэкIам яхуэфащэу къыдэкIуэтей, гугъэфIхэр уэзыгъэщI щIэблэм. Абы и адэ Амир Абхъаз зауэм хэтащ. И адэ къуэш Умар иракыдзэм и кхъухьлъатэзехуэти, Абхъаз зауэр къызэрыхъеям и хъыбарыр щызэхихым къэкIуэжри, зи щхьэхуитыныгъэм щIэзэу и къуэшхэм якъуэуващ. Хьэзэм и адэшхуэ ФуIэди лъэпкъ Iуэху дэзыгъэкI, адыгэбзэр, адыгэ хабзэр хъума хъуным хэлэжьыхьхэм ящыщщ. Ар жыджэру яхэтащ Сирием Адыгэ ФIыщIэ Хасэр къыщызэзыгъэпэщахэм.
Хьэрыпыбзэ фIэкIа зымыщIэу ди Хэкум къэIэпхъуэжа щIалэ цIыкIум пIалъэ кIэщIым къриубыдэу адыгэбзэри урысыбзэри уэрсэру зригъэщIащ. Хьэзэм Сабий творчествэмкIэ республикэ унэм уэрэд жыIэнымрэ шыкIэпшынэ еуэнымкIэ щыIэ гупжьейхэм макIуэ. Ар я гъэсэнщ Къэбэрдей-Балъкъэр, Ингуш республикэхэм щIыхь зиIэ я артисткэ, Кавказ Ищхъэрэм ГъуазджэхэмкIэ и къэрал институтым Щэн-
хабзэмрэ гъуазджэмкIэ и колледжым и къудамэм и унафэщI Даур Иринэрэ Сабий творчествэмкIэ республикэ унэм ныбжьыщIэхэр шыкIэпшынэм щыхуэзыгъасэ ШэджыхьэщIэ Зуриетрэ.
— ИлъэситI сыщыхъум си адэм и жып телефоным хьэрыпыбзэкIэ тет уэрэдыр зэзгъэщIауэ щытащ. ИужькIэ курыт еджапIэм сыкIуэу «Смуглянка» уэрэдыр зэзгъэщIащ, — жеIэ Хьэзэм. — Сирием къикIыжа Джуди сэрэ Благовещенкэ къуажэм дыкъикIыурэ тхьэмахуэм зэ Налшык дыкъокIуэ. Иджыпсту зызогъащIэ Тут Заур жиIэ «Адыги на земле своей живут» уэрэдыр. Макъамэр IэщIагъэ схуэхъуну сыщIохъуэпс.
Хьэзэм «Смуглянка» уэрэдыр жиIэу Интернетым къралъхьа видеор цIыху минищым нэблагъэм ягу дыхьэри, Iэ щIадзащ икIи абы цIэрыIуэ ирихъуащ. Апхуэдэу «Си бзэ» проектым и гъэлъэгъуэныгъэ пшыхьым уэрэджыIакIуэ ныбжьыщIэр ирагъэблэгъащ. Нэхущ Чэрим игъэзащIэ «Си дахэ», «Две души» уэрэдхэр абы зэрыщыжиIами куэдым я гур хигъэхъуащ.
Уэтейхэ я унагъуэм Нэхущ Чэрим щохьэщIэ Уэтей Хьэзэм и зэфIэкIыр игъэунэхуну иджыблагъэ Iэмал иIащ. КъэфакIуэхэмрэ уэрэджыIакIуэхэмрэ я «Созвездие дружбы» дунейпсо зэхьэзэхуэм Хьэзэм етIуанэ увыпIэр къыщихьащ, абы игъэзэщIащ Думэн Мурэдин итха «Си дахащэ» уэрэдыр. Дуней псом и щIыналъи 130-м къикIа ныбжьыщIэ 500-м щIигъу зыхэта зэпеуэм етIуанэ ущыхъуныр, дауи, ехъулIэныгъэшхуэщ. Ди хэкуэгъу щIалэм зэпеуэм и дыщэ медалымрэ щIыхь тхылъымрэ къыхуагъэфэщащ. «Жьэгу» жылагъуэ зэгухьэныгъэм къыбгъэдэкIыу Хьэзэм саугъэт лъапIэ тыгъэ къыхуащIащ. Зыщыпсэу Благовещенкэ къуажэм дэсхэр, адыгэ лъэпкъыр абы зэригъэгуфIамрэ зэригъэгушхуамрэ къэIуэтэжыгъуейщ.
Зэпеуэм Хьэзэм зэрыхэтыну фащэм щIыгъужын хуей хьэзырхэмрэ бгырыпхымрэ Мэржэхъу МэчрэIил тыгъэ къыхуищIащ. Лъэпкъ фащэр щIалэгъуалэм хурагъэдащ. Адыгэ пыIэр уэрэдус, уэрэджыIакIуэ Джэдгъэф Хъусен хуищIри, къритащ. КъищынэмыщIауэ, Германием щыпсэу ди лъэп-къэгъу Темыркъан Заур мылъкукIэ зыкъыщыщIигъакъуэм, абыкIэ шыкIэпшынэ къащэхуащ.
Къэбэрдей-Балъкъэр, Къэрэшей-Шэрджэс, Адыгэ, Ингуш республикэхэм я цIыхубэ артист, уэрэджыIакIуэ цIэрыIуэ Нэхущ Чэрим Хьэзэмхэ я унагъуэм щыщыхьэщIам жиIащ щIалэ цIыкIум удэлажьэрэ и зэфIэкIхэм зебгъэужьмэ, уэрэджыIакIуэ Iэзэ къызэрыхэкIынур. Къыхэгъэщыпхъэщ, и ныбжьым емылъытауэ, Уэтей Хьэзэм зэрыжыджэрыр, куэдым зэрызрипщытыр, щIэм зэрытегушхуэр, и щIэныгъэм, зэфIэкIым зэрыхигъахъуэр. Ерыщу зи хъуэпсапIэхэр зэрызригъэхъулIэным хущIэкъу щIалэ жыджэрыр уэрэджыIакIуэ цIэрыIуэ зэрыхъунум шэч къытетхьэркъым.
ТЕКIУЖЬ Заретэ.
